CELEX: 52018PC0059
Language: sk
Date: 2018-02-09
Title: Návrh VYKONÁVACIE ROZHODNUTIE RADY, ktorým sa Lotyšskej republike povoľuje zaviesť osobitné opatrenie odchyľujúce sa od článku 193 smernice Rady 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli9. 2. 2018
            COM(2018) 59 final
            2018/0024(NLE)
            Návrh
            VYKONÁVACIE ROZHODNUTIE RADY,
            ktorým sa Lotyšskej republike povoľuje zaviesť osobitné opatrenie odchyľujúce sa od článku 193 smernice Rady 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
               
               
                  Listom, ktorý Komisia zaevidovala 15. novembra 2017, požiadalo Lotyšsko o výnimku z článku 193 smernice o DPH, aby mohlo uplatňovať mechanizmus prenesenia daňovej povinnosti na dodania herných konzol. Komisia v súlade s článkom 395 ods. 2 smernice o DPH informovala o žiadosti predloženej Lotyšskom ostatné členské štáty listom z 23. novembra 2017. Listom z 24. novembra 2017 Komisia oznámila Lotyšsku, že má všetky informácie potrebné na posúdenie danej žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V článku 193 smernice o DPH sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, obvykle povinná zaplatiť daň z pridanej hodnoty (DPH).
               
            
            
               Podľa článku 199a ods. 1 smernice o DPH môžu členské štáty stanoviť, že osobou povinnou platiť DPH z dodaní tovaru alebo poskytovania služieb uvedených v tomto článku je zdaniteľná osoba, v prospech ktorej sa uskutočňuje dodanie tovaru alebo poskytovanie služieb (mechanizmus prenesenia daňovej povinnosti). V rámci postupu prenesenia daňovej povinnosti sa povinnou zaplatiť DPH stáva zdaniteľná osoba, ktorej sa dodáva tovar alebo ktorej sa poskytujú služby. Táto zdaniteľná osoba by za predpokladu, že má plné právo na odpočítanie dane, mohla DPH zodpovedajúcu dodaniu tovaru alebo poskytovaniu služieb priznať a súčasne odpočítať, v dôsledku čoho by sa do štátnej pokladnice žiadna DPH neodviedla. Dodania herných konzol sú zahrnuté v článku 199a ods. 1 písm. h).
            
            
               
                  Lotyšsko nevyužilo možnosť uvedenú v článku 199a ods. 1 písm. h) smernice o DPH a na dodania herných konzol neuplatňuje mechanizmus prenesenia daňovej povinnosti. Vzhľadom na nedávny nárast podvodov v sektore dodaní herných konzol v Lotyšsku by však tento členský štát chcel zaviesť mechanizmus prenesenia daňovej povinnosti na domáce dodania herných konzol.
               
            
            
               Podľa článku 199a ods. 1 smernice o DPH sa môže mechanizmus prenesenia daňovej povinnosti uplatňovať do 31. decembra 2018, a to minimálne na obdobie dvoch rokov. Keďže podmienka dvojročného obdobia nie je splnená, Lotyšsko nemôže uplatňovať mechanizmus prenesenia daňovej povinnosti na základe tohto článku.
            
            
               Lotyšsko preto žiada o výnimku z článku 193 smernice o DPH, aby bolo oprávnené uplatňovať mechanizmus prenesenia daňovej povinnosti na dodania herných konzol na základe článku 395 smernice o DPH.
            
            
               Cieľom požadovanej výnimky je zabrániť podvodom v oblasti DPH v sektore herných konzol. Na základe možností uvedených v článku 199a ods. 1 písm. c), d) a h) Lotyšsko od 1. apríla 2016 uplatňuje mechanizmus prenesenia daňovej povinnosti v oblasti DPH na dodania mobilných telefónov, tabletov, laptopov a zariadení s integrovaným obvodom. Zistilo sa, že po zavedení mechanizmu prenesenia daňovej povinnosti v prípade týchto dodaní sa zvýšili podvody v oblasti DPH týkajúce sa dodaní herných konzol. Tieto výrobky sú náchylné na podvody, pretože sú pomerne malé, ale majú pomerne vysokú hodnotu a rozvinutý obchod na internete.
            
            
               Lotyšsko tvrdí, že v sektore dodaní herných konzol sa vykonali audity. Zistilo sa, že v roku 2017 existovalo 14 fiktívnych spoločností pôsobiacich v sektore dodaní herných konzol, čo predstavuje 6,4 % všetkých podnikov v tomto sektore. V roku 2016 osem z celkového počtu 219 zdaniteľných osôb registrovaných na účely DPH pôsobiacich v odvetví dodaní herných konzol vykázalo DPH ako daň účtovanú na vstupe v prípade transakcií s inými zdaniteľnými osobami kvalifikovanými ako fiktívne spoločnosti (3,7 % z celkového počtu osôb zaregistrovaných na účely DPH). S cieľom zabrániť podvodným aktivitám zo strany hospodárskych subjektov Štátny daňový úrad Lotyšska (VID) využíva možnosť vylúčiť ich zo svojho registra osôb podliehajúcich DPH. V roku 2017 sa výrazne zvýšil počet zdaniteľných osôb pôsobiacich v tomto sektore, ktoré boli vylúčené z registra osôb podliehajúcich DPH v rámci Štátneho daňového úradu Lotyšska. Počas prvých ôsmich mesiacov roka bolo z registra vylúčených 16 zdaniteľných osôb pôsobiacich v sektore, čo predstavuje 88,9 % z celkového počtu zdaniteľných osôb vylúčených v roku 2016 (18 zdaniteľných osôb).
            
            
               Podľa informácií predložených Lotyšskom prijalo Lotyšsko niekoľko opatrení na zníženie počtu podvodov v oblasti DPH a na boj proti takýmto podvodom. Predmetom nových požiadaviek zameraných na úplné odstránenie vymazávania zaregistrovaných transakcií boli napríklad registračné pokladnice, v daňovom priznaní k DPH musí byť uvedený podrobný rozpis transakcií, osobitná pozornosť sa venuje aj zlepšeniu bežných kontrol a administratívnych opatrení a zaviedla sa povinnosť, aby úverové inštitúcie a iné subjekty informovali Štátny daňový úrad Lotyšska o podozrivých transakciách. Uvažuje sa aj o prijatí elektronickej fakturácie. Napriek všetkým týmto opatreniam však Lotyšsko považuje za potrebné zaviesť mechanizmus prenesenia daňovej povinnosti na dodania herných konzol s cieľom zabrániť stratám príjmov z DPH do štátneho rozpočtu.
            
            
               Dodania herných konzol sa považujú za ľahko podliehajúce podvodom a v článku 199a ods. 1 písm. h) smernice o DPH sú uvedené hneď vedľa tabletov a laptopov. Ak by bola splnená podmienka týkajúca sa minimálneho obdobia uplatňovania, Lotyšsko by sa pri uplatňovaní mechanizmu prenesenia daňovej povinnosti mohlo opierať o uvedený článok.
            
            
               Preto sa navrhuje udeliť výnimku na obdobie platnosti článku 199a smernice o DPH. Výnimka sa teda navrhuje do 31. decembra 2018, t. j. do dátumu skončenia platnosti článku 199a smernice o DPH.
            
            
               •Súlad s existujúcimi ustanoveniami v tejto oblasti politiky
            
            
               
                  Podľa článku 199a ods. 1 písm. h) smernice o DPH sa mechanizmus prenesenia daňovej povinnosti môže uplatňovať na dodania herných konzol. Mechanizmus prenesenia daňovej povinnosti na základe tohto ustanovenia uplatňuje niekoľko členských štátov
                     1
                  . Ak by bola splnená podmienka minimálneho obdobia dvoch rokov, Lotyšsko by mohlo uplatňovať mechanizmus prenesenia daňovej povinnosti na dodania herných konzol bez žiadosti o výnimku na základe článku 395 smernice o DPH.
               
               
                  Navrhované opatrenie je preto v súlade s existujúcimi ustanoveniami smernice o DPH.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti výnimky je osobitné opatrenie primerané sledovanému cieľu, a to zabrániť určitým druhom daňových únikov alebo vyhýbaniu sa daňovým povinnostiam v konkrétnom odvetví.
            
            
               •Výber nástrojov
            
            
               Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
            
            
               3.VÝSLEDKY HODNOTENÍ EX-POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Lotyšsko, a týka sa iba tohto členského štátu.
               
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               Cieľom návrhu vykonávacieho rozhodnutia je zabrániť určitým formám daňových únikov alebo vyhýbaniu sa daňovým povinnostiam v sektore dodaní herných konzol. Mechanizmus prenesenia daňovej povinnosti by mal Lotyšsku pomôcť zastaviť ďalšie šírenie podvodov v oblasti DPH súvisiacich s dodaniami hracích konzol. Odchyľujúce sa opatrenie preto bude mať potenciálne pozitívny vplyv.
            
            
               Vzhľadom na úzky rozsah pôsobnosti danej výnimky a na jej dočasné uplatňovanie bude vplyv v každom prípade obmedzený.
            
            
               4.VPLYV NA ROZPOČET
            
            
               Návrh nemá žiadny negatívny vplyv na rozpočet EÚ.
            
            
               5.ĎALŠIE PRVKY
            
         
         
            
               Návrh zahŕňa doložku o ukončení platnosti k 31. decembru 2018.
            
            
               2018/0024 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Lotyšskej republike povoľuje zaviesť osobitné opatrenie odchyľujúce sa od článku 193 smernice Rady 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  2
               ,
            
            
               a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článku 193 smernice 2006/112/ES sa stanovuje všeobecné pravidlo, podľa ktorého je každá zdaniteľná osoba, ktorá dodáva tovar alebo poskytuje služby, povinná zaplatiť daňovým orgánom daň z pridanej hodnoty (DPH).
            
            
               (2)Podľa článku 199a ods. 1 písm. h) smernice 2006/112/ES môžu členské štáty stanoviť, že osobou povinnou zaplatiť DPH z dodaní herných konzol je zdaniteľná osoba, v prospech ktorej sa uskutočňuje dodanie („mechanizmus prenesenia daňovej povinnosti“). Lotyšsko nevyužíva túto možnosť, hoci prenesenie daňovej povinnosti uplatňuje na dodania tabletov a laptopov na základe článku 199a ods. 1 písm. h) uvedenej smernice.
            
            
               (3)Vzhľadom na nedávny nárast počtu podvodov v sektore herných konzol v Lotyšsku by tento členský štát chcel zaviesť mechanizmus prenesenia daňovej povinnosti na domáce dodania herných konzol.
            
            
               (4)Podľa článku 199a ods. 1 smernice 2006/112/ES sa môže mechanizmus prenesenia daňovej povinnosti uplatňovať do 31. decembra 2018, a to minimálne počas dvoch rokov. Keďže podmienka dvojročného obdobia nie je splnená, Lotyšsko nemôže uplatňovať mechanizmus prenesenia daňovej povinnosti na základe článku 199a ods. 1 písm. h) smernice 2006/112/ES.
            
            
               (5)Listom, ktorý Komisia zaevidovala 15. novembra 2017, Lotyšsko požiadalo o povolenie uplatňovať opatrenie odchyľujúce sa od článku 193 uvedenej smernice tak, aby osobou povinnou zaplatiť DPH z dodaní herných konzol bol príjemca.
            
            
               (6)V súlade s článkom 395 ods. 2 smernice 2006/112/ES Komisia listom z 23. novembra 2017 informovala o žiadosti predloženej Lotyšskom ostatné členské štáty. Listom z 24. novembra 2017 Komisia oznámila Lotyšsku, že má všetky informácie potrebné na posúdenie danej žiadosti.
            
            
               (7)Podľa informácií, ktoré poskytlo Lotyšsko, sa po zavedení mechanizmu prenesenia daňovej povinnosti na dodania mobilných telefónov, tabletov, laptopov a zariadení s integrovaným obvodom zvýšili podvody v oblasti DPH týkajúce sa dodaní herných konzol. Herné konzoly mimoriadne ľahko podliehajú podvodom v oblasti DPH, pretože sú pomerne malé, ale majú pomerne vysokú hodnotu a rozvinutý trh na internete. Z informácií, ktoré predložilo Lotyšsko, vyplýva, že Lotyšsko zaviedlo viacero tradičných opatrení na boj proti podvodom v oblasti DPH. Lotyšsko však zastáva názor, že je potrebné zaviesť mechanizmus prenesenia daňovej povinnosti na dodania herných konzol s cieľom zabrániť stratám príjmov z DPH do štátneho rozpočtu.
            
            
               (8)Lotyšsku by sa preto malo povoliť uplatňovať mechanizmus prenesenia daňovej povinnosti na dodania herných konzol na obmedzené obdobie.
            
            
               (9)Výnimka nemá nepriaznivý vplyv na vlastné zdroje Únie pochádzajúce z DPH,
            
         
         
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 193 smernice 2006/112/ES sa Lotyšsko v prípade dodaní herných konzol oprávňuje určiť príjemcu dodania za osobu povinnú zaplatiť DPH daňovým orgánom.
            
            
               Článok 2
            
            
               Toto rozhodnutie nadobúda účinnosť dňom jeho oznámenia.
            
            
               Účinnosť tohto rozhodnutia uplynie 31. decembra 2018.
            
            
               Článok 3
            
            
               Toto rozhodnutie je určené Lotyšskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Pozri zoznam oznámení Výboru pre DPH: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        Ú. v. EÚ L347, 11.12.2006, s.1.